
PASIŪLYMAS DĖL EUROPOS PARLAMENTO REZOLIUCIJOS
dėl ES žemės ūkio maisto produktų skatinimo politikos įgyvendinimo po 2014 m. reformos
(2025/2089(INI))
Europos Parlamentas,
–	atsižvelgdamas į 2014 m. spalio 22 d. Europos Parlamento ir Tarybos reglamentą (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, kuriuo panaikinamas Tarybos reglamentas (EB) Nr. 3/2008,
–	atsižvelgdamas į 2025 m. gruodžio mėn. Europos Parlamento tyrimų tarnybos tyrimą „ES žemės ūkio maisto produktų skatinimo politikos vertinimas: įžvalgos ir patirtis. Įgyvendinimo Europos lygmeniu vertinimas“ (angl. Evaluation of EU agri-food promotion policy: Insights and lessons learnt – European Implementation Assessment),
–	atsižvelgdamas į 2025 m. rugsėjo mėn. Europos Komisijos pranešimą apie kampaniją, skirtą skatinti pirkti Europos maisto produktus (kampanija „Pirkite Europos maisto produktus“),
–	atsižvelgdamas į Komisijos komunikatą Europos Parlamentui ir Tarybai „Europos kovos su vėžiu planas“, COM(2021)0044 final,
–	atsižvelgdamas į 2022 m. rugpjūčio mėn. Europos Parlamento tyrimų tarnybos tyrimą „Ūkių sertifikavimo sistemos, skirtos tvariam žemės ūkiui. Esama padėtis ir apžvalga ES ir pagrindinėse pasaulio gamintojų šalyse, koncepcijos ir metodai“ (angl. Farm certification schemes for sustainable agriculture – State of play and overview in the EU and in key global producing countries, concepts and methods),
–	atsižvelgdamas į Komisijos ataskaitą Europos Parlamentui ir Tarybai dėl Europos Parlamento ir Tarybos reglamento (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, taikymo (COM(2021)0049),
–	atsižvelgdamas į 2021 m. gruodžio 2 d. Europos Parlamento ir Tarybos reglamentą (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013,
–	atsižvelgdamas į Komisijos tarnybų darbinį dokumentą dėl ES žemės ūkio skatinimo politikos poveikio vidaus ir trečiųjų šalių rinkoms vertinimo (SWD(2020)0399),
–	atsižvelgdamas į 2020 m. liepos mėn. Europos Komisijos, „Deloitte“, IPSOS ir „Tetratech International Development“ atliktą tyrimą „ES žemės ūkio produktų rinkodaros politikos, vidaus ir trečiųjų šalių rinkų vertinimo pagrindžiamasis tyrimas“ (angl. Evaluation support study of the EU agricultural promotion policy, internal and third country markets), Leidinių biuras,
–	atsižvelgdamas į 2024 m. balandžio 11 d. Europos Parlamento ir Tarybos reglamentą (ES) 2024/1143 dėl vyno, spiritinių gėrimų ir žemės ūkio produktų geografinių nuorodų, taip pat dėl garantuotų tradicinių gaminių ir žemės ūkio produktų neprivalomų kokybės terminų, kuriuo iš dalies keičiami reglamentai (ES) Nr. 1308/2013, (ES) 2019/787 ir (ES) 2019/1753 ir panaikinamas Reglamentas (ES) Nr. 1151/2012,
–	atsižvelgdamas į 2015 m. spalio 7 d. Komisijos įgyvendinimo reglamentą (ES) 2015/1831, kuriuo nustatomos Europos Parlamento ir Tarybos reglamento (ES) Nr. 1144/2014 dėl informacijos apie žemės ūkio produktus teikimo ir jų pardavimo skatinimo priemonių, įgyvendinamų vidaus rinkoje ir trečiosiose šalyse, taikymo taisyklės,
–	atsižvelgdamas į 2021 m. gruodžio 2 d. Europos Parlamento ir Tarybos reglamentą (ES) 2021/2117, kuriuo iš dalies keičiami reglamentai (ES) Nr. 1308/2013, kuriuo nustatomas bendras žemės ūkio produktų rinkų organizavimas, (ES) Nr. 1151/2012 dėl žemės ūkio ir maisto produktų kokybės sistemų, (ES) Nr. 251/2014 dėl aromatizuotų vyno produktų apibrėžties, aprašymo, pateikimo, ženklinimo ir geografinių nuorodų apsaugos ir (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams,
–	atsižvelgdamas į 2025 m. gruodžio 15 d. Komisijos įgyvendinimo sprendimą dėl informavimo ir reklamos priemonių, susijusių su žemės ūkio produktais, finansavimo vidaus rinkoje ir trečiosiose šalyse ir 2026 m. darbo programos patvirtinimo (angl. Commission implementing decision of 15.12.2025 on the financing of information and promotion measures concerning agricultural products implemented in the internal market and in third countries and the adoption of the work programme for 2026),
–	atsižvelgdamas į 2024 m. gruodžio 12 d. Komisijos įgyvendinimo sprendimą dėl informavimo ir reklamos priemonių, susijusių su žemės ūkio produktais, finansavimo vidaus rinkoje ir trečiosiose šalyse ir 2025 m. darbo programos patvirtinimo (angl. Commission implementing decision of 12.12.2024 on the financing of information provision and promotion measures concerning agricultural products implemented in the internal market and in third countries and the adoption of the work programme for 2025),
–	atsižvelgdamas į 2025 m. vasario 19 d. Komisijos komunikatą „Žemės ūkio ir maisto produktų gamybos vizija. Ateities kartoms patrauklaus ūkininkavimo ir žemės ūkio maisto produktų sektoriaus kūrimas bendromis jėgomis“ (COM(2025)0075),
–	atsižvelgdamas į Darbo tvarkos taisyklių 55 straipsnį,
–	atsižvelgdamas į Žemės ūkio ir kaimo plėtros komiteto pranešimą (A10-0000/2026),
A.	kadangi 2025 m. skatinimo politikai skirta 132 mln. EUR biudžeto lėšų, kurios paskirstytos paprastoms ir daugkartinėms programoms, ir kadangi ši politika yra esminė priemonė, padedanti stiprinti Europos sektorių konkurencingumą vidaus ir tarptautinėse rinkose, visų pirma remiant kolektyvines priemones; 
B.	kadangi daugkartinėmis programomis, kurioms 2025 m. skirta apie 40 mln. EUR, skatinamas valstybių narių bendradarbiavimas ir prisidedama prie programos naudos gavėjų partnerystės plėtros, taip stiprinant vidaus rinkos integraciją;
C.	kadangi 2016–2024 m. prašymai dėl finansavimo skatinimo programoms, visų pirma trečiosiose šalyse, nuolat viršijo skirtą biudžetą, o daugiašalėms programoms skirta dalis 2021–2024 m. sumažėjo – tai rodo struktūrinį poreikių ir turimų išteklių disbalansą;
D.	kadangi tam tikroms iniciatyvoms, pavyzdžiui, ekologinių ir tvarių produktų skatinimui trečiosiose šalyse, skiriamos lėšos dažnai yra nepakankamai išnaudojamos, o kitų produktų atveju yra didelis paklausos perteklius, todėl reikalingas geresnis suderinamas su esama rinkos padėtimi;
E.	kadangi trys ketvirtadaliai tyrime naudotos imties yra mažosios ir vidutinės įmonės arba joms atstovaujančios organizacijos ir kad šie subjektai susiduria su didėjančiomis gamybos sąnaudomis ir ribotu investavimo pajėgumu, todėl būtina stiprinti teisingas, supaprastintas ir proporcingas galimybes naudotis skatinimo priemonėmis;
F.	kadangi nuo 2021 m. dalis finansavimo skiriama tokioms kategorijoms kaip tvarumas ir sveika mityba, kartu skatinant ekonominę Europos produkcijos vertę;
G.	kadangi daugiau nei pusė Europos Parlamento tyrimų tarnybos tyrime dalyvavusių naudos gavėjų mano, kad šūkis „Enjoy, it's from Europe“ („Mėgaukitės, tai iš Europos“) labai prisidėjo prie produktų pripažinimo, visų pirma trečiosiose šalyse, kuriose Europos prekių ženklų ir kilmės vietos nuorodų žinomumas tebėra mažesnis nei Sąjungos teritorijoje;
H.	kadangi žemės ūkio rinkos, visų pirma trečiosiose šalyse, yra pažeidžiamos dėl sparčių ekonominių ir geopolitinių svyravimų, o paprastos nacionaliniu lygmeniu valdomos programos dažnai yra mažiau pritaikomos nei daugiašalės programos, todėl būtina stiprinti lankstumo ir biudžeto perskirstymo mechanizmus;
I.	kadangi sudėtingos administracinės procedūros yra didelė kliūtis daugeliui veiklos vykdytojų, ypač kaimo vietovėse, kuriems reikia didesnio supaprastinimo, kad būtų užtikrintas viešojo finansavimo veiksmingumas;
J.	kadangi veiklos vykdytojams, įsikūrusiems kaimo, kalnuotose ar nepalankioje padėtyje esančiose vietovėse, skatinimo programos yra svarbi priemonė užimtumui, ekonominei veiklai ir teritorinei sanglaudai išlaikyti;
Rekomendacijos 

Finansavimas

1.	pabrėžia, kokios svarbios daugiašalės programos, kuriomis sudaromos sąlygos valstybių narių bendradarbiavimui, todėl mano, kad joms turėtų būti skiriama daugiau lėšų;
2.	pažymi, kad finansavimas turi būti perkeliamas iš vienos programos į kitą ir iš vienos srities į kitą, kad būtų patenkinti veiklos vykdytojų poreikiai, nepažeidžiant finansinės sistemos nuspėjamumo ir stabilumo;
3.	pabrėžia, kokia svarbi skatinimo politika remiant mažąsias ir vidutines įmones, kurios susiduria su didelėmis gamybos sąnaudomis ir ribotomis investavimo galimybėmis;
4.	pažymi, kad skatinimo politika turi būti prieinama visiems žemės ūkio gamintojams, ypač daug dėmesio skiriant mažosioms ir vidutinėms įmonėms, kad jos nebūtų atgrasomos dėl sudėtingų biurokratinių ir administracinių procedūrų;
5.	pabrėžia, kad būtina toliau skirti specialias lėšas eksporto ir produktų, kuriems taikomos skatinimo programos, prekybos rėmimui, ypač daug dėmesio skiriant trečiosioms šalims, nes tai užtikrintų didesnį žemės ūkio sektoriaus matomumą ir konkurencingumą; 
6.	pabrėžia, kad būtina išsaugoti šiuolaikines skatinimo priemones, pagrįstas vartotojų paklausos analize, ir remti tikslingas informavimo kampanijas, kurios gali suteikti pridėtinės vertės Europos maisto produktams;
Ryšys su kitomis Europos iniciatyvomis
7.	pažymi, kad skatinimo politika atitinka kampanijos „Buy European Food“ („Pirkite europietiškus maisto produktus“) tikslus, remiant gamintojus ir Europos ekonomiką;
8.	pažymi, kad skatinimo politika prisidedama prie kitų Komisijos pasiūlytų Europos iniciatyvų tikslų, visų pirma remiant vaisių ir daržovių produktų prekybą;
9.	kartu pabrėžia, kad skatinimo politika neturi būti pavaldi kitoms ES politikos sritims; prieštarauja naujų tinkamumo gauti šį finansavimą kriterijų nustatymui ir galimiems apribojimams, susijusiems su tam tikrų rūšių produktų ar produktų kategorijų, įtrauktų į reglamentą, reklama;
Priemonių administravimas 
10.	pritaria šūkiui „Mėgaukitės, tai iš Europos“, kuris padėjo padidinti trečiosiose šalyse parduodamų Europos produktų atpažįstamumą; 
11.	tikisi, kad šūkis „Mėgaukitės, tai iš Europos“ ir kilmės ženklai galės būti naudojami kartu, siekiant padidinti Europos maisto produktų atpažįstamumą;
12.	pažymi, kad paprastos programos, valdomos atskirų valstybių narių lygmeniu, yra mažiau lanksčios, kai reikia jas keisti, palyginti su daugiašalėmis programomis, kurias valdo Komisija, todėl būtina užtikrinti didesnį valstybių narių lankstumą priimant prašymus pritaikyti programas prie rinkos pokyčių;
13.	rekomenduoja užtikrinti didesnį lankstumą valdant programas (daugiašales ir paprastas), jeigu pradėjus jas įgyvendinti jos turi būti nukreiptos į kitas nei iš pradžių numatytos rinkos;
14.	pabrėžia, kad svarbu sutelkti išteklius į mažesnį skaičių tikslinių rinkų, siekiant išvengti pernelyg didelio skatinimo pastangų išsklaidymo ir padidinti finansuojamų kampanijų poveikį;
15.	pažymi, kad būtina geriau suderinti metinės darbo programos prioritetus su realia rinkos paklausa, siekiant išvengti nepakankamo biudžeto lėšų panaudojimo kai kuriose srityse, pavyzdžiui, ekologiškų produktų; 
16.	ragina Komisiją įvertinti, ar fiksuotasis administracinių išlaidų tarifas yra pakankamas programos valdymo finansinei naštai padengti;
Programų vertinimas, veiksmingumas ir kokybė
17.	pabrėžia, kad reikia suderinti skatinimo programų poveikio rodiklius, siekiant pagerinti rezultatų palyginamumą ir sudaryti sąlygas tiksliau vertinti ES finansuojamų veiksmų veiksmingumą;
18.	prašo parengti bendras programų vertinimo ataskaitų gaires, kad būtų užtikrinta geresnė surinktų duomenų kokybė ir veiksmingesnis rezultatų panaudojimas nustatant būsimus prioritetus;
Ekonominė plėtra atokiose teritorijose
19.	pažymi, kad skatinimo politika galima remti gamintojus kaimo vietovėse, skatinant ekonomikos ir vietos plėtrą atokiose vietovėse bei mažosiose ir vidutinėse įmonėse, todėl naudinga remti programas, kurios įgyvendinamos šiose vietovėse;
°
°	°
20.	paveda Pirmininkei perduoti šią rezoliuciją Tarybai, Komisijai, Europos Audito Rūmams ir valstybių narių vyriausybėms bei parlamentams.

Įvadas
Šiame pranešime pateikiama informacija apie skatinimo politikos įgyvendinimo padėtį ir pateikiamos kelios politinės rekomendacijos, kuriomis siekiama pagerinti skatinimo politikos rėmimo sistemą ir ūkininkų galimybes gauti finansavimą, taip pat remti žemės ūkio maisto produktų sektoriaus konkurencingumą.
Pagrindiniai rezultatai
1. Žemės ūkio maisto produktų sektoriaus konkurencingumas (pagrindas – mažosios ir vidutinės įmonės)
Europos žemės ūkio maisto sektoriaus konkurencingumas stiprinamas didinant paramą smulkiesiems ir vidutiniams ūkininkams, kurie yra gamybos pagrindas, visų pirma kaimo vietovėse. Tai neturėtų būti aiškinama kaip paramos didelėms įmonėms, kurios atlieka svarbų vaidmenį skatinant Europos produktus, atsisakymas, bet kaip ypatingas dėmesys mažosioms žemės ūkio įmonėms, kurios patiria dideles gamybos sąnaudas, turi ribotas investavimo galimybes ir susiduria su didele tarptautine konkurencija. Siekiant pagerinti jų padėtį rinkose, būtina palengvinti jų galimybes naudotis skatinimo priemonėmis. Parama modernizavimui, įvairinimui ir kokybės gerinimui (geografinės nuorodos, prekių ženklai, tvarūs gamybos būdai ir kt.) galėtų padidinti mažųjų ir vidutinių įmonių patrauklumą. Be to, eksporto ir rinkodaros srityje teikiama parama yra būtina, kad šios įmonės taptų matomesnės. Mažųjų ir vidutinių žemės ūkio įmonių konkurencingumo didinimas galiausiai reiškia visos Europos Sąjungos žemės ūkio maisto produktų sektoriaus atsparumo ir tvarumo stiprinimą.
2. Politikos lankstumas
Vienas iš pagrindinių skatinimo politikos apribojimų, kaip nurodyta 2025 m. gruodžio mėn. paskelbtame Europos Parlamento tyrimų tarnybos tyrime „ES žemės ūkio maisto produktų skatinimo politikos vertinimas: įžvalgos ir patirtis“ (angl. Evaluation of EU agri-food promotion policy: Insights and lessons learnt), yra šios priemonės lankstumo stoka. Iš tiesų buvo pabrėžta, kad sunku pakeisti ir perorientuoti programą, kai ji jau pradėta įgyvendinti, pavyzdžiui, esant neramumams rinkoje. Taigi manoma, kad būtina imtis veiksmų, siekiant užtikrinti didesnį lankstumą programos dalyviams, kad jie galėtų keisti paskirtį ar produktų kategoriją, jei to prireiktų, pavyzdžiui, dėl geopolitinės nestabilumo. Komisija turėtų būti paraginta apsvarstyti procedūras, kuriomis būtų supaprastintas šios politikos įgyvendinimas, taip pat valstybių narių, kurios atlieka pagrindinį vaidmenį paprastų programų valdymo srityje, atžvilgiu.
3. Ryšys su kitomis Europos strategijomis
2020 m. gegužės mėn. Komisija pateikė strategiją „Nuo ūkio iki stalo“, o 2021 m. vasario mėn. – Europos kovos su vėžiu planą. Šiais dviem pasiūlymais siekiama plėtoti tvaresnę žemės ūkio produktų gamybą ir skatinti sveiką mitybą, tačiau tai gali reikšti tam tikrų žemės ūkio produktų, kurie laikomi potencialiai pavojingais sveikatai, pavyzdžiui, raudonos mėsos ir vyno, pašalinimą.
Vis dėlto tyrime pabrėžiama, kad skatinimo politika remiami visuomenės sveikatos tikslai, visų pirma tokiose srityse kaip vaisių ir daržovių auginimas, todėl ji yra glaudžiai susijusi su Komisijos pateiktomis strategijomis.
Pranešėjas pripažįsta, kad šios strategijos yra svarbios, tačiau primena 2025 m. pabaigoje Pirmininkės U. von der Leyen pradėtos kampanijos „Pirkite europietiškus maisto produktus“ turinį. Be to, jis pabrėžia, kad būtina užtikrinti vienodas galimybes dalyvauti ir finansavimą visų Europos produktų skatinimo programose, vengiant kai kurių produktų pašalinimo ar netgi ypač neigiamo jų vertinimo.
4. Parama informavimui apie žemės ūkio produktus ir jų tiekimui rinkai
Paramos informavimui apie Europos žemės ūkio produktus ir jų tiekimo rinkai stiprinimas yra esminis veiksnys, padedantis didinti jų matomumą ir konkurencingumą, visų pirma tarptautinėse rinkose. Taigi reikia toliau investuoti į tikslingas informavimo priemones, pritaikytas prie trečiųjų šalių rinkų specifikos, ir kurti modernias skatinimo priemones, pagrįstas vartotojų paklausos analize. Mažosioms ir vidutinėms įmonėms turėtų būti teikiama speciali parama, kad jos galėtų optimizuoti savo rinkodaros strategiją ir patekti į platesnius platinimo tinklus. Be to, labiau pabrėžus Europos produktų kokybę (tvarumą, atsekamumą, geografines nuorodas ir kt.), padidėtų skatinimo kampanijų poveikis, o didesnė parama rinkodarai suteiktų galimybę padidinti Europos produktų buvimą tarptautinėse rinkose ir sukurti naujas prekybos galimybes.
5. Skatinimo programos ir susijęs biudžetas
Europos Parlamento tyrimų tarnybos tyrime buvo analizuojamos dviejų tipų skatinimo programos: daugiašalės programos ir paprastos programos, ypač daug dėmesio skiriant ekologiškų produktų sektoriui. Kalbant apie daugiašales programas, kuriose dalyvauja mažiausiai dvi organizacijos iš skirtingų valstybių narių arba Europos lygmens organizacijos, tyrime nustatyta, kad 2021–2024 m. skiriamos lėšos sumažės, o 2025 ir 2026 m. atitinkamai padidės. Šios rūšies programas ypač vertina žemės ūkio maisto produktų sektoriuje veikiantys ekonominės veiklos vykdytojai, kurie jas laiko galimybe bendradarbiauti su kitų valstybių narių suinteresuotaisiais subjektais ir kurti bendrus projektus, kurie galėtų būti skirti ES arba trečiosioms šalims. Kitas aspektas, dėl kurio daugiašalės programos yra itin vertinamos, yra tai, kad jas administruoja Europos Komisija per Mokslinių tyrimų vykdomąją įstaigą (REA), kuri pateikia aiškius ir lanksčius atsakymus, jei programos naudos gavėjai pageidauja ją keisti. Vertinant teigiamą šių programų finansavimo tendenciją per pastaruosius dvejus metus, manoma, kad būtina reikalauti išlaikyti šį padidintą finansavimą, visų pirma dėl to, kad tai yra svarbi nauja galimybė rinkoms atverti arba jas sustiprinti, nepažeidžiant paprastoms programoms numatyto finansavimo. Pastarosiose numatoma, kad paraišką gali pateikti viena ar kelios organizacijos iš tos pačios Europos Sąjungos šalies, pageidaujančios prekiauti ES ar trečiosiose šalyse. Be to, 2021–2024 m. laikotarpiu šių programų finansavimas išliko stabilus, o per kitus dvejus metus jis padidėjo. Vis dėlto Europos Parlamento tyrimų tarnybos tyrime pabrėžiama, kad šios programos, kurias administruoja atskiros valstybės narės, yra mažiau lanksčios reaguojant į galimus naudos gavėjų prašymus dėl pakeitimų. Taigi būtų tikslinga, kad valstybės užtikrintų didesnį programos pritaikomumą prie rinkos pokyčių. Galiausiai Europos Parlamento tyrimų tarnybos tyrime nurodoma, kad finansavimas, skirtas ekologiškos gamybos sektoriui pagal daugiašales ir paprastas programas, yra didesnis nei ekonominės veiklos vykdytojai to prašė. Dėl to pageidautina užtikrinti didesnį lankstumą perkeliant šias lėšas iš vieno sektoriaus ar programos į kitą, kad būtų patenkinti pareiškėjų prašymai.
Išvados ir rekomendacijos
Pranešėjas mano, kad derėtų pateikti šias pagrindines rekomendacijas dėl politikos:
•	parengti paprastesnes ir prieinamesnes procedūras naudos gavėjams, visų pirma mažosioms ir vidutinėms įmonėms bei atstovaujančiosioms organizacijoms, siekiant užtikrinti teisingas ir proporcingas galimybes gauti viešąjį finansavimą, sumažinti biurokratines kliūtis ir padidinti programų veiksmingumą;
•	nustatyti lėšų pritaikymo ir perskirstymo mechanizmus, kurie suteiktų galimybę sparčiai reaguoti į finansinius pokyčius, produktų ar tikslinių rinkų pokyčius, visų pirma trečiosiose šalyse, kuriose ekonominės ir geopolitinės sąlygos gali būti ypač nestabilios;
•	stebėti išteklių paskirstymą paprastoms ir daugiašalėms programoms, užtikrinant struktūrinę pusiausvyrą tarp naudos gavėjų poreikių ir turimų finansinių išteklių, kad būtų remiamas tiek valstybių narių bendradarbiavimas, tiek mažųjų ir vidutinių įmonių dalyvavimas;
•	skirti didesnę metinio biudžeto dalį rinkodaros ir skatinimo veiklai, siekiant pagerinti Europos žemės ūkio maisto produktų matomumą ir konkurencingumą vidaus ir užsienio rinkose bei skatinti internacionalizaciją;
•	numatyti, kad ES logotipas būtų pateikiamas kartu su gamintojo šalies ženklu ant užsienio rinkoms skirtų pakuočių, siekiant padidinti produktų atpažįstamumą ir sustiprinti Europos prekių ženklų reputaciją trečiosiose šalyse;
•	toliau remti skatinimo programas, kuriomis prisidedama prie teritorinės sanglaudos ir kaimo plėtros ir galima remti užimtumą bei ekonominę veiklą kaimo, kalnuotose ir nepalankioje padėtyje esančiose vietovėse.

